ለእንቅልፍ ትንሽ ጊዜ በመስጠት ሌሊቱን በሙሉ ቁጭ ብሎ ማደር፣ ልብስን ሳያወልቁ መተኛት፣ የተለመደ ክስተት ነው። በየኮሪዶሩ ከሚገኙ ወንበሮች በተጨማሪ በየግቢው የሚገኙ የመዝናኛ ፓርኮች፣ዛፎች፣ድንጋዮችና ሜዳዎች በዚህ ወቅት አብረው የሚዘጋጁ ይመስላሉ።ሦስት ወይም አራት እየሆኑ በየቦታው አፋቸውን እየገጠሙ ደብተራቸውን ከጭናቸው አንጥፈው ይውሉበታል።አንዱ ግሩፕ ቢነሳ እንኳን ሌላው በርቀት የሚጠባበቀው ሮጦ ቦታወቹን ይይዛቸዋል።ቤተመጽሐፍት ሲከፈቱ ጀምሮ እስኪዘጉ ጢም ብለው ውለው ያመሻሉ። ያደረው የታመቀ አየር ሳይተነፍስ በበነጋታውም ሰው ጢም ይልበታል።የትንፋሽ ሙቀት ከውጪ ለሚገባ ፊት ይገርፋል።ጉዳዩ የሚመለከተው ግለሰብ "ሞልቷል" በማለት መግባት ከከለከለ እንደ ሥነ ስርዓት አስከባሪ ሳይሆን እንደ አድሎኛ ወይም ምቀኛ ይቆጠራል።"የህይወት ጉዳይ ነው ጌታዬ" በማለት ገፍተው የሚገቡም አሉ።ሁሉም ወንበር ተይዞ ከተገኘ ሌላ ክፍተት እስክትገኝ ድረስ ዙሪያውን ማንዣበብ የተለመደ ነው።
